*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 8ης Οκτωβρίου 1981

περί διαπιστώσεως ότι η εισαγωγή της συσκευής με την ονομασία «PACKARD-2425 Tri-Carb Spectrometer with teleprinter» δεν δύναται να πραγματοποιηθεί ατελώς ως προς τους δασμούς του Κοινού Δασμολογίου

(81/845/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς, ως προς τους δασμούς του Κοινού Δασμολογίου, εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε από τον κανονισμό (ΕΟΚ) αριθ. 1027/79 (2),

τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,

Εκτιμώντας:

ότι η ιταλική κυβέρνηση, με επιστολή της της 3ης Απριλίου 1981, ζήτησε από την Επιτροπή να κινήσει τη διαδικασία που προβλέπεται στο άρθρο 7 του κανονισμού (ΕΟΚ) αριθ. 2784/79, για να καθορισθεί αν η συσκευή με την ονομασία «PACKARD-2425 Tri-Carb Spectrometer with teleprinter», η οποία προορίζεται να χρησιμοποιηθεί στην έρευνα για τις ανωμαλίες της λειτουργίας των ενδοκρινών αδένων και τις διαταραχές του μεταβολισμού, και κυρίως για τις ανωμαλίες της ανάπτυξης, πρέπει να θεωρηθεί ή όχι ως επιστημονική καί, σε περίπτωση καταφατικής απαντήσεως, αν συσκευές με ισοδύναμη επιστημονική αξία κατασκευάζονται επί του παρόντος στην Κοινότητα·

ότι σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων αποτελούμενη από εκπροσώπους όλων των Κρατών μελών συνήλθε στις 9 Ιουλίου 1981 στο πλαίσιο της Επιτροπής Δασμολογικών Ατελειών με σκοπό την εξέταση της προκειμένης περιπτώσεως·

ότι από την εξέταση αυτή συνάγεται ότι η εν λόγω συσκευή είναι ένας φασματογράφος υγρού σπινθιρισμού·

ότι τα αντικειμενικά τεχνικά χαρακτηριστικά της, όπως η ακρίβεια του φάσματος αναλύσεως και η χρήση που γίνεται της εν λόγω συσκευής την καθιστούν συσκευή ειδικώς κατάλληλη για την επιστημονική έρευνα· ότι εξάλλου, οι συσκευές του είδους αυτού χρησιμοποιούνται κυρίως για την άσκηση επιστημονικών δραστηριοτήτων· ότι επομένως, πρέπει να θεωρηθεί ως επιστημονική συσκευή·

ότι εν τούτοις, βάσει των πληροφοριών που έχουν συγκεντρωθεί από τα Κράτη μέλη, συσκευές ισοδύναμης επιστημονικής αξίας με την εν λόγω συσκευή, κατάλληλες να χρησιμοποιηθούν για τις ίδιες χρήσεις, κατασκευάζονται επί του παρόντος στην Κοινότητα· ότι τέτοια είναι ειδικότερα η συσκευή «SL 4000), που κατασκευάζεται από την εταιρεία Intertechnique, 78370 Plaisir/ France, η συσκευή «PW 4540», που κατασκευάζεται από την εταιρεία Philips Nederland B.V., Boschdijk 525, Eindhoven/Nederland, και η συσκευή «Isocap 300», που κατασκευάζεται από την εταιρεία G.D. Searle Nederland B.V., Wiegerbruinlaan 75, Uithoorn/Nederland,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η εισαγωγή της συσκευής με την ονομασία «PACKARD-2425 Tri-Carb Spectrometer with teleprinter», που αποτελεί το αντικείμενο της αιτήσεως της 3ης Απριλίου 1981 της ιταλικής κυβερνήσεως, δεν δύναται να πραγματοποιηθεί ατελώς ως προς τους δασμούς του Κοινού Δασμολογίου.

Άρθρο 2

Η παρούσα απόφαση απευθύνεται στα Κράτη μέλη.

Έγινε στις Βρυξέλλες, στις 8 Οκτωβρίου 1981.

Για την 'Επιτροπή

Karl-Heinz NARJES

Μέλος της Επιτροπής

(1) ΕΕ αριθ. L 184 της 15. 7. 1975, σ. 1.

(2) ΕΕ αριθ. L 134 της 31. 5. 1979, σ. 1.

(3) ΕΕ αριθ. L 318 της 13. 12. 1979, σ. 32.